Včelári hodnotili predchádzajúci rok a obohacovali si vedomosti na prednáške

Nedeľu 16-tého Februára 2020 zo začiatkom o12,30 si včelári Regionálneho spolku včelárov Slovenska Nová Ľubovňa, ktorý združuje spolkových včelárov aj z obci Jakubany, Kolačkov, Forbasy, Plavnice a Starej Ľubovne zvolili za deň hodnotiacej Výročnej členskej schôdze. Miestom konania bola zasadačka obecného úradu v Novej Ľubovni.

VČS zahájil a viedol predseda spolku p. Boleš Vincent.

Vo svojej hodnotiacej správe za rok 2019 hodnotil predchádzajúci rok v našom regióne ako úspešný, čo sa týka produkcie medu, ale aj dobrej zdravotnej kondície včelstiev. Pozitívom je zvýšený záujem nákupu medu priamo od včelára. Presvedčili sa o vysokej kvalite medu priamo od včelára, oproti medu nakúpeného v obchodnej sieti ako lacný akciový, takzvaný zmiešaný med s neznámym pôvodom.

Súčasný počet členov R SVS je 51 s počtom obhospodarujúcich včelstiev 516. Uvidíme čo prinesie tohtoročná zima, ako sa prejaví na prezimovaní včelstiev. V súvislosti s chorobami včelstiev upozornil včelárov na dôslednú hygienu na včelniciach a dostatočne liečenie včelstiev proti teraz najnebezpečnejšiemu nepriateľovi včiel klieštikovi..

Kladne vo svojom vystúpení zhodnotil prácu výboru , asistentov veterinárnych lekárov, vo vzdelávacej a kultúrnej činnosti, pri organizovaní včelárskeho podujatia Krajského medového festivalu a „Medového perníčka“ aj prednášok pre žiakov základných škôl Nová Ľubovňa a Kolačkov. V tejto súvislosti vyzdvihol aj dobrú spoluprácu s obecnými úradmi Nová Ľubovňa a Kolačkov, ktorým bolo aj udelené „Pochvalne uznanie“ za aktívnu spoluprácu pri propagácii včelárstva. Z príležitosti okrúhlych životných jubileí za aktívnu prácu v R SVS a rozvoja včelárstva boli ocenení dvaja členovia bronzovými a dvaja členovia striebornými medailami Štefana Závodníka.

V správe boli členovia oboznámení aj s výškou finančných prostriedkov podľa realizovaných aktivít z fondov podpory včelárstva vo včelárskom roku 2018-2019 a dotáciou za opeľovaciu činnosť včiel s radostným konštatovaním jej výšky 4 eur na včelstvo, ale aj podpory včelárom za aktivity v hornej hranici možnej výšky. V závere informoval členov o priebehu a záveroch „28 Valného zhromaždenia Spolku včelárov Slovenska“ konaného v Piešťanoch a s ním súvisiacich úloh pre rok 2020.

V správe o hospodárení a správe Dozornej a kontrolnej rady bolo konštatované vyrovnané hospodárenie bez výhrad aj splnenie úloh plynúcich z plánu práce pre uplynulý rok.

**Súčasťou VČS bola dvojhodinová prednáška na tému „Technológia včelárenia“, ktorej prednášajúcim bol uznávaný odborník vo včelárstve priateľ Michal Vinc z Prešova.**

Členovia R SVS, ktorí ešte nestihli si zároveň mohli vyrovnať finančné záležitosti u hospodára, prevziať dotačne prostriedky, uhradiť členské, objednať a uhradiť zálohy na liečivo a pod.

V diskusii sa riešili otázky súvisiace s liečbou včelstiev a objednávkou liečiva pre včely, kočovania, požiadavky na pomoc včelárom na nový včelársky rok 2020-2021 , potreba nových absolventov kurzu na „Asistentov veterinárnych lekárov a postup pri jarných prehliadkach včelstiev zo zreteľom na ohniska MVP v regióne. Prekonzultoval sa a odsúhlasil návrh a spôsob platby členských príspevkov pre Ústredie SVS pre rok 2022 vo výške 0,85 eura na včelstvo.

Úlohy pre rok 2020 boli zakotvené a schválené prijatým uznesením.

Na záver predseda R SVS poďakoval za účasť a poprial prítomným veľa radosti zo včelárenia aj úspešný rok 2020.

Boleš Vincent, predseda R SVS